b"\n_START_ARTICLE_\nSegona divisi\xc3\xb3 espanyola de futbol\n_START_SECTION_\nSistema de competici\xc3\xb3\n_START_PARAGRAPH_\nEl sistema de competici\xc3\xb3 \xc3\xa9s similar al de la Primera divisi\xc3\xb3. El torneig es disputa anualment, comen\xc3\xa7ant a finals d'agost o a principis de setembre i s'acaba al mes de juny de l'any seg\xc3\xbcent._NEWLINE_Els 22 equips participants s'enfronten tots contra tots en dues ocasions, una volta en cada camp, al llarg de tota la temporada. L'ordre dels enfrontaments es decidix per sorteig abans de comen\xc3\xa7ar la competici\xc3\xb3. El guanyador d'un partit obt\xc3\xa9 tres punts, el perdedor no en suma, i en cas d'un empat entre els dos equips en un mateix enfrontament, hi ha un punt per a cadasc\xc3\xba. Al final de la temporada (42 jornades), l'equip que m\xc3\xa9s punts obtingui es proclama campi\xc3\xb3 de Segona Divisi\xc3\xb3 i ascendeix a Primera Divisi\xc3\xb3 per a la pr\xc3\xb2xima temporada juntamentamb el subcampi\xc3\xb3. La tercera pla\xc3\xa7a d'ascens es decideix per un anomenat playoff, \xc3\xa9s a dir, el tercer classificat juga una eliminat\xc3\xb2ria de doble partit amb el sis\xc3\xa8, i al seu torn el quart amb el cinqu\xc3\xa8. Els guanyadors d'aquestes dues eliminat\xc3\xb2ries s'enfronten a un partit final (tamb\xc3\xa9 de doble partit) el qual decidir\xc3\xa0 l'\xc3\xbaltim equip que puja a la m\xc3\xa0xima categoria. Les vacants que deixen aquests tres equips s\xc3\xb3n ocupades pels tres equips que finalitzen la temporada en els tres \xc3\xbaltims llocs de Primera Divisi\xc3\xb3._NEWLINE_Per altra part, els quatre \xc3\xbaltims classificats de Segona Divisi\xc3\xb3 A s\xc3\xb3n relegats a la Segona Divisi\xc3\xb3 B la seg\xc3\xbcent temporada, essent substitu\xc3\xafts pels guanyadors de les promocions d'ascens a aquesta categoria._NEWLINE_Un club pot tenir un equip filial a Segona Divisi\xc3\xb3 si el seu primer equip participa en la Primera Divisi\xc3\xb3. Ja que els segons equips no poden jugar en primera divisi\xc3\xb3, si una filial acaba la temporada entre els tres primers classificats, \xc3\xa9s el quart equip el que ascendeix. Aix\xc3\xad mateix, si un equip descendix de Primera a Segona A i el seu filial participa en aquesta categoria, \xc3\xa9s autom\xc3\xa0ticament descendit a Segona Divisi\xc3\xb3 B, encara que esportivament hagi aconseguit la perman\xc3\xa8ncia."